《念七早望烟景全收奇峰亦渐豁矣》
明代·郭之奇

山心知我好灵奇，幻景齐归风雨时。始至相看犹偃蹇，稍深忘倦共迷离。

此时坐对烟溪上，殊形诡意争来向。峥嵘列岫假神工，突兀孤峰凭鬼匠。

须臾影国变疑城，云收雾卷碧霄清。五夜微霜林外白，寒空晓日数峰生。

奔湍稍定峰渐豁，水色山光同洗抹。倦眼初逢物象新，大钧仍许阴阳割。

割去天边剩目形，众山皆醉我独醒。微吟漫倚扁篷立，笔落还摇万点青。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。